b'\n_START_ARTICLE_\nA1 Slovenija\n_START_SECTION_\nPredstavitev podjetja\n_START_PARAGRAPH_\nDru\xc5\xbebo je leta 1997 ustanovil konzorcij slovenskih podjetij in \xc5\xa1vedskega telekomunikacijskega operaterja Telia, leta 1998 pa je dru\xc5\xbeba podpisala 15-letno koncesijsko pogodbo za opravljanje storitev mobilne telefonije GSM 900. Tako je Si.mobil kot prvi zasebni mobilni operater v Sloveniji uporabnikom svoje storitve predstavil 25. marca 1999. Z njegovim vstopom na trg se je za\xc4\x8dela razvijati konkurenca na slovenskem telekomunikacijskem trgu, saj je prej na tem podro\xc4\x8dju deloval le dr\xc5\xbeavni Telekom Slovenije._NEWLINE_Si.mobil je kot prvi uporabnikom v Sloveniji predstavil in ponudil storitve GPRS, WAP in MMS. Kot prvi slovenski operater in med prvimi v Evropi je omogo\xc4\x8dil hiter prenos podatkov preko tehnologije EDGE, kasneje pa je ponudil tudi \xc5\xa1irokopasovni mobilni internet preko lastnega omre\xc5\xbeja UMTS/HSDPA. Junija 2012 je kot prvi mobilni operater v Sloveniji predstavil komercialno LTE omre\xc5\xbeje v Ljubljani, Bledu in na Brniku. Poleg osnovnih storitev, dru\xc5\xbeba A1 Slovenija nudi tudi napredne storitve, izdelke in re\xc5\xa1itve, kot so mobilna pisarna s storitvijo BlackBerry iz Vodafona in storitve mobilnega interneta._NEWLINE_Lastnik A1 Slovenija je dru\xc5\xbeba A1 Telekom Austria Group, ki je v slovenskega operaterja za\xc4\x8dela investirati februarja 2001 in postala 100-odstotni lastnik maja 2006. Si.mobil je s tem postal \xc4\x8dlan vodilne skupine operaterjev v Vzhodni in Jugovzhodni Evropi. Dru\xc5\xbeba A1 Slovenija ima sklenjeno tudi partnerstvo z vodilnim svetovnim operaterjem Vodafone._NEWLINE_Ob koncu leta 2016 je imela dru\xc5\xbeba A1 Slovenija 558 zaposlenih, ki so skrbeli za zagotavljanje storitev 714.324 uporabnikom.'